Michelle Bachelet, mannréttindastjóri Sameinuðu þjóðanna, fór í morgun hörðum orðum um herforingjastjórnina í Mjanmar. Hún fordæmdi framgöngu öryggissveita og sagði að hætta yrði morðum á mótmælendum.
Í yfirlýsingu sem Bachelet sendi frá sér í morgun fordæmdi hún að skotvopnum væri beint gegn mótmælendum. Ennfremur fordæmdi hún árásir öryggissveita á sjúkraflutningamenn og heilbrigðisstarfsfólk sem reyndu að ná til særðra. Ekkert lát er á mótmælum gegn herforingjastjórninni í Mjanmar þrátt fyrir aukna hörku öryggissveita og fóru þúsundir út á götur borga og bæja í morgun til þess að lýsa andúð sinni á valdhöfum. Gærdagurinn var hinn mannskæðasti frá upphafi mótmælanna, en yfir þrjátíu lágu þá í valnum. Samkvæmt staðfestum upplýsingum Sameinuðu þjóðanna hafa að minnsta kosti fimmtíu og fjórir verið drepnir síðan herforingjastjórnin hrifsaði völdin, en þeir kynnu að vera mun fleiri. Fjöldi ríkja hefur samþykkt eða hótað herforingjastjórninni refsiaðgerðum, en Christine Schraner Burgener, erindreki Sameinuðu þjóðanna í málefnum Mjanmar, segir herforingjastjórnina láta slíkar hótanir sem vind um eyru þjóta. Fjallað verður um ástandið í Mjanmar á fundi öryggisráðs Sameinuðu þjóðanna á morgun. Fréttastofan Reuters greindi frá því í morgun að þrír lögreglumenn frá Mjanmar hefðu flúið yfir landamærin til Indlands í gær og óskað þar hælis. Þeir hefðu ekki lengur viljað hlýða fyrirskipunum herforingjastjórnarinnar.
Mannréttindastjóri Sameinuðu þjóðanna fordæmdi í morgun framgöngu öryggissveita gegn mótmælendum í Mjanmar. Yfir fimmtíu hafa verið drepnir síðan herinn hrifsaði völdin í landinu. mótmæli hófust í landinu eftir valdarán hersins.